Foto: Hina



BOŽO PETROV gostovao je u Dnevniku Nove TV u kojemu je rekao kako je pokušavao upozoriti na situaciju u Agrokoru ali ga vlada nije poslušala.



Rekao je kako je Plenković taj koji je srušio vladu.



"Andrej Plenković je taj koji je srušio vladu, nadam se da ima tu većinu o kojoj priča", rekao je Petrov.

Smatra kako je MOST uvijek bio korektan



Poručio je i kako je MOST prema HDZ-u kao koalicijskom partneru uvijek bio korektan, ali kako su se na sjednici vlade pokazale njihove namjere koje nisu bile iskrene.



Na pitanje otkud Grmoji informacije kako poreznog nadzora nije bilo rekao je kako su tu informaciju dobili na temelju anonimne prijave.



"Došla je anonimno, ali mi pretpostavljamo iz kojeg je izvora došla. Mi smatramo da je došla iz samog Agrokora. Ono što se nažalost događa u ovom trenutku je da cijela Hrvatska zna da u Agrokoru d.d. nije bilo poreznog dubinskog nadzora od 2007. do danas", zaključio je.



Rekao je i kako je tu informaciju dobio prije dva dana i odmah je proslijedio premijeru.



"On je rekao da za to nije znao. Ali evo, budući da je tada saznao od mene, mogao je provjeriti. On je predsjednik Vlade, sve informacije može imati u roku od dva, maksimalno tri sata. Zašto nije provjerio", pita se Petrov.



Rekli mu da hiperventilira



Kaže kako je upozoravao na situaciju u Agrokoru ali ga nisu poslušali.



"Ako znate da u Agrokoru d.d. nije rađeno od 2007., onda su od 2007., koliko se mogu sjetiti, tri ministra iz HDZ-a. I gospodin Šuker i gospođa Dalić i gospodin Marić. Kad su istrage konačno krenule u Agrokoru, isti dan kad je iz Agrokora izašla informacija da su vrlo upitna izvješća koja su oni dobili na stol, da se mora provesti revizija, taj dan predsjednik Vlade smjenjuje dva ministra kojima su resori direktno povezani s Državnim odvjetništvom. Zbog čega? Zbog kontrole moguće štete, zbog mogućeg zataškavanja i stavljanja pod tepih" zaključuje.



Branio je Orepića



Kaže kako su jedva dočekali da se Orepića može za nešto optužiti.



"Mislim da su jedva dočekali da ga pokušaju za nešto optužiti. Gospodin Orepić, kad je rekao da se narod treba očitovati, mislio je na izbore, a ne na famozno preslagivanje koje sada gledamo drugi put u godini dana i bit će jednako neuspješno. Gospodin Plenković neće doći više od 75. I nažalost, to je najgora stvar koja se mogla dogoditi Hrvatskoj", poručuje.



Kaže kako su izbori najrealniji izbor i kako će poštovati volju građana ako odluče opet izabrati Andreja Plenkovića.



"Ako će građani nagraditi HDZ i Andreja Plenkovića radi toga što je srušio Vladu, što je izazvao političku krizu i nestabilnost, radi toga što je htio, po svim ovim potezima, jedino logično zaštititi sve ono što se danas otkriva ili bi se otkrilo o Agrokoru, onda OK, ja ću poštivati volju građana", zaključuje Petrov.